钦定古今图书集成/明伦汇编/官常典/第581卷 > 曾铣
## 钦定古今图书集成/明伦汇编/官常典/第581卷 > 曾铣

按《明外史》本传：“铣字子重，江都人。自为诸生，以才自
豪。举嘉靖八年进士，授长乐知县，征为御史，巡按辽
东。辽阳兵变，执辱都御史吕经。铣时按金复急，檄副
总兵李鉴罢经苛急事，为乱军乞赦。经罢趋广宁，悍
卒于蛮儿等复执辱经。其月，抚顺卒亦缚指挥刘雄
父子。会朝廷遣侍郎林廷㭿往勘，乱卒惧辽阳倡首”
者赵劓儿，潜诣广宁，与蛮儿合谋，欲俟镇城官拜表
集众乱。为总兵官刘淮所觉，计不行，复结死囚，欲俟
廷㭿至，闭城门为变。而铣已刺得二城及抚顺为恶
者姓名，密授诸将，劓儿、蛮儿、抚顺卒王经等数十人
同日捕获。铣乃言：“往者甘肃、大同军变，处之过轻，群
小谓辱命臣，杀主帅，罪不过此，遂相率为乱。今首恶
宜急诛。”乃悉坐斩，悬首诸城，全辽大定。擢铣大理寺
丞。迁右佥都御史，巡抚山东。俺荅数入内地，铣请筑
临清外城。工毕，进副都御史。居三年，改抚山西。经岁，
寇不犯边，朝廷以为功。进兵部侍郎，巡抚如故。二十
五年夏，以原官总督陕西三边军务。寇十万馀骑由
宁塞营入，大掠延安、庆阳境。铣率兵数千驻塞门，而
遣前参将李珍捣寇巢于马梁山阴，斩首百馀级。寇
闻之始遁。《捷奏》，赉银币。既而寇屡入，游击高极死焉副总兵萧汉败绩。铣疏诸将罪，治如律。时套寇牧近
塞，零骑往来，居民不敢樵采。铣方筑塞，虑为所扰，乃
选锐卒击之。寇稍北，间以轻骑入掠，铣复率诸军驱
之远徙，参将珍及韩钦功为多。诏增铣俸一级，赐银
币有加。铣素喜功名，又感帝知遇，益图所报称。念寇
居河套，久为中国患，上疏曰：“贼据河套，侵扰边鄙，将
百年矣。孝宗欲复而不能，武宗欲征而不果。使吉囊
据为巢穴，出套则寇宣、大三关以震畿服，入套则寇
延、宁、甘、固以扰关中。深山大川，势顾在敌而不在我。
封疆之臣，曾无有深长之思以收复为陛下言者。盖
军兴重务也，小有挫失，媒孽踵至，鼎镬刀锯，面背森
然。臣非不知兵凶战危，而枕戈汗马，常怀愤激，切齿
痛心有日矣。窃尝计之，秋高马肥，弓矢劲利，彼聚而
攻，我散而守，则彼胜。冬深水枯，马无宿草，春寒阴雨，
壤无燥土，彼势渐弱，我乘其弊，则中国胜。臣请以锐
卒六万，益以山东枪手二千，每岁春夏交，携五十日
饷；水陆交进，直捣其巢。材官驺发炮火雷击，则寇不
能支。此一劳永逸之策，万世社稷所赖也。”遂条八议
以进。是时铣与延宁抚臣欲西自定边营，东至黄甫
川，一千五百里，筑边墙御寇，请帑金数十万，期三年
毕功。疏并下兵部。部臣难之，请令诸镇文武将吏协
议。诏报曰：“贼据套，为中国患久矣。朕宵旰念之，边臣
无分主忧者。今铣倡恢复议，甚壮。其令铣与诸镇臣
悉心上方略。”予修边费二十万，铣乃益锐。而诸巡抚
延绥张问行、陕西谢兰、宁夏王邦瑞及巡按御史盛
唐以为难，久不会奏。铣怒，疏请于帝。帝为责让诸巡
抚。会问，行已罢，杨守谦代之，意与铣同。铣遂合诸臣
条上方略十八事。已，又献《营阵八图》，并优旨下廷议。
廷臣见上意向铣，一如铣言。帝忽出手诏谕辅臣曰：
“今逐套贼，师果有名否？兵食果有馀，成功可必否？一
铣何足言，如生民荼毒何？”初，铣建议时，辅臣夏言欲
倚以成大功，主之甚力。及是大骇，请帝自裁断。帝命
刊手诏，遍给与议诸臣。时严嵩与言有隙，欲借事倾
言，乃极言套必不可复，阴诋言故引罪乞罢，以激帝
怒。旋复显攻言，谓：“向拟旨褒铣，臣皆不预闻。”兵部尚
书王以旗会廷臣覆奏。遂尽反前说，言“套不可复。”帝
乃遣官逮铣出，以旗代之。责科道官不言，悉杖于廷，
停俸四月。帝虽怒铣，然无意杀之也。会咸宁侯仇鸾
镇甘肃时以骄恣为铣所劾逮。嵩故雅亲鸾，知铣所
善同邑苏纲，纲女言继妻，纲与铣言“尝交关传语，可
因而构也。”乃代鸾狱中草疏，诬铣掩败不奏，克军饷
钜万，遣子淳属所亲苏纲赂当途。其言绝无左验，而
帝深入其说，立下淳、纲诏狱。给事中齐誉等见帝怒
铣甚，请早正刑章。帝责其党奸避事，鑴誉级，调外任。
及铣至，法司比拟边帅失陷城砦者律，帝必欲依正
条，当铣交结近侍律斩，妻子流二千里，即日行刑。铣
既死，遂出鸾于狱，言亦斩。铣有胆略，长于用兵。岁除
夜，猝命诸将出。时塞上无警，诸将方置酒，不欲行，赂
铃卒求缓于铣妾。妾语铣，铣斩卒以徇。诸将不得已，
丙夜被甲行，果遇寇，击败之。翼日，入贺毕，前请曰：“敢
问何以知有警也？”铣笑曰：“见乌鹊非时噪，以故知之。”
皆大服。铣廉。既殁，家无馀赀。隆庆初，给事中辛自修、
御史王好问讼铣志在立功，身罹重辟，识与不识，痛
悼至今。诏赠兵部尚书，谥襄愍。万历中，从御史周磐
请，建祠。陕西李珍者，故坐事失官，铣从徒中录用，复
积战功至参将。铣既被诬，诏遣给事中申价等往核，
因并劾珍与指挥田世威、郭震为铣爪牙。下之诏狱，
连及巡抚兰问、行御史唐、副总兵李琦等，皆斥罚，勒
淳、纲赃。阵亡军及居民被难者，铣尝檄府卫银三
万两制车仗，亦责偿于淳。且酷刑拷珍，令其实克饷
行赂事。几死。卒不承。淳用是免，珍竟论死，世威震谪
戍。其后，《俺荅》岁入寇，帝卒不悟，辄曰：“此铣欲开边，故
行报复耳。”